SKRIFTLIG FORESPØRGSEL E-1562/02

af Richard Corbett (PSE) til Kommissionen

(3. juni 2002)

Om: Omkostningerne ved ikke at have et integreret europæisk marked

I en undersøgelse, som European Financial Services Round Table for nylig har foretaget, og som blev citeret i Financial Times den 22. april 2002, konkluderes det, at manglen på et fuldstændigt europæisk marked for finansielle produkter koster forbrugere og investorer op til 15 mia. EUR om året.

Mener Kommissionen, at det ville være hensigtsmæssigt at gennemføre og offentliggøre en ny undersøgelse af omkostningerne ved ikke at have et integreret europæisk marked (Cost of non-Europe), ligesom den gjorde i 1986?

Svar afgivet på Kommissionens vegne af Frederik Bolkestein

(5. juli 2002)

I den europæiske økonomiske model, der anvendes i den oprindelige Cecchini-rapport, vurderede man i 1988 de potentielle fordele ved liberaliseringen af de finansielle tjenesteydelser til 1,5 % af bruttonationalproduktet (BNP) i de tolv fællesskabslande ud af et samlet tal på 4,5 %, der skulle nås efter gennemførelsen af programmet for det indre marked.

I rapporten fra European financial services round table, som blev citeret i Financial Times den 22. april 2002, blev der fokuseret på de store potentielle fordele ved et integreret detailmarked for finansielle tjenesteydelser i Europa for så vidt angår gevinster for forbrugerne og makroøkonomisk vækst. Det konkluderedes i rapporten, at en større integration af de europæiske finansielle tjenesteydelser kunne skabe en yderligere økonomisk vækst på mindst 0,5 % om året, hvilket svarer til 43 mia. EUR om året. Rapporten viste også, at til trods for at der allerede er truffet en række lovgivningsmæssige foranstaltninger, er der stadig meget at gøre. Navnlig for så vidt angår værdipapirmarkeder og finansielle tjenesteydelser er fællesskabsmarkederne stadig fragmenterede.

Som svar på det ærede medlems spørgsmål kan Kommissionen oplyse, at den i øjeblikket ikke ønsker at iværksætte en ny bred makro-undersøgelse for at beregne omkostningerne ved den manglende integration. Dette skyldes, at der stadig skal afklares en række metodologiske spørgsmål på dette område, og at denne form for undersøgelse ikke klart vil identificere de specifikke foranstaltninger, der er nødvendige for at maksimere fordelene ved integration eller give en vurdering af særlige prioriterede områder. Til det formål er det nødvendigt med en mere detaljeret undersøgelse af integrationsniveauet i de forskellige sektorer i Fællesskabets finansielle system og af de sandsynlige konsekvenser af konvergensen på Fællesskabets finansielle marked.

Kommissionen gennemfører derfor en række forsknings-/undersøgelsesprojekter, som kan bidrage hertil. Alle undersøgelser vil blive afsluttet inden udgangen af 2002.

De er koncentreret om to områder:

(i) udvikling af indikatorer til overvågning af udviklingen i den finansielle sektor på den ene side og

(ii) opgørelse af fordelene ved finansiel integration på den anden side.

På det første område (i) vil to undersøgelser rumme de nødvendige værktøjer til overvågning af de finansielle markeder og vurdering af virkningen af Kommissionens politikker.

- En første undersøgelse vedrørende integrationsindikatorer blev afsluttet i januar 2002. Undersøgelsen sammenligner alternative indikatorer og foreslår de bedste indikatorer til overvågning af integrationen på de finansielle markeder. Der skelnes i undersøgelsen mellem de mest integrerede markeder og dem, hvor der er behov for en yderligere indsats. Undersøgelsen er nu offentlig tilgængelig på Generaldirektoratet for Det Indre Markeds website(1).

- Den anden undersøgelse vedrørende overvågningen af strukturelle ændringer og tendenser på det indre marked for finansielle tjenesteydelser vil give signifikante økonomiske og politiske data, udvikle indikatorer og identificere strukturelle udviklingstendenser, så der bliver mulighed for hurtigt at spore resterende problemområder og omgående reagere på markedsudviklingen.

På det andet område ((ii) ovenfor)) er der ved at blive gennemført to yderligere undersøgelser.

- En undersøgelse udført af GD for Det Indre Marked, som skal beregne fordelene ved integration af værdipapirmarkederne for så vidt angår økonomisk vækst, beskæftigelse osv., idet der fokuseres på udviklingen i handelsomkostningerne og kapitalomkostningerne på værdipapirmarkederne.

- Den anden undersøgelse, som gennemføres af GD for Økonomiske og Finansielle Anliggender, følger en alternativ bottom up-fremgangsmåde, forsøger at måle sammenhængen mellem effektiviteten på de finansielle markeder, den stadig større integration og virksomhedernes vækst og beregner de ændrede finansieringsomkostninger for Fællesskabets virksomheder i en sammenhæng med større finansiel integration.

(1) http://www.europa.eu.int/comm/internal_market/en/update/economicreform.